Zik akken i d-aɣ-d-nnan kra n yimɣaren id-yecfan, d akken aɛezzeb yettili-d deg wagur n yunyu, imeksawen di tallit-nni d wid yettalin s twaculin-nsen anida ttawin tulawinnsen s adrar akken ad mɛawanen; tulawin tawuri-nsent d leqdic ama d nwal n tgulla ama d tuzga n lmal ama d tarda n yiceṭiḍen. Di tallit-nni n zik, tawacult tebḍa ɣef sin n yiḥricen: aḥric ad yeddu s adrar akken ad mɛawanen dinna, aḥric nniḍen ad qimen di taddart acku d tallit n tebḥirin, ilaq ad bedden i lxedma-nni maca ayagi ur yeqqim ara am zik d win iḥebsen deg iseggasen n 1990. Imeksawen ǧǧan adrar i waṭas n yiseggasen, acku d tallit deg ulac laman ur d tallin ara am zik s twaculin-nsen, yuɣal xas akken talwit d tin id-yuɣalen ɣer tmurt, mači aṭas i yuɣalen s aɛezzeb. Aṭas i yesenzen lmal-nsen bedlen lxedma, di tizi n wass-a qqiment-d azal kan n 03 n twaculin i mazal ṭṭefent deg uɛezzeb.